ehdotus valtioneuvoston asetukseksi vesienhoidon järjestämises-tä annetun valtioneuvoston asetuksen muuttamisesta

**1. Johdanto**

* 1. **Yleistä**

Vesienhoidon järjestämisestä annettuun valtioneuvoston asetukseen (1040/2006, *jäljempänä vesienhoitoasetus*) tehtäisiin viisi muutosta, joista pohjavesien ympäristönlaatunormien lisääminen eräille räjähdysaineille olisi merkittävin uudistus. Loput neljä muutosta ovat luonteeltaan teknisiä muutoksia, joiden muutostarpeen taustalla on eri syistä johtuvia perusteita.

*Ympäristönlaatunormit*

Vesienhoitoasetuksen liitteen 7 osaan A) lisättäisiin uudet pohjaveden ympäristönlaatunormit TNT - (2, 4, 6-trinitrotolueeni), RDX- (Heksogeeni) ja HMX- (Oktogeeni) räjähdysaineille. Asetuksen liitteen ainelistalla näiden aineiden järjestysnumerot olisivat 44, 45 ja 46. Tämän muutoksen perusteena on Suomen ympäristökeskuksen (SYKE) esittämä ehdotus uusiksi pohjaveden ympäristönlaatunormeiksi. Esitysehdotus on tältä osin ollut lausunnolla saman sisältöisenä vuodenvaihteessa 2018-2019.

*Muut muutokset*

Vesienhoitoasetuksen liitteen 5 kohtaa 1 muutettaisiin siten, että siihen sisällytettäisiin mukaan Euroopan parlamentin ja neuvoston direktiivin 2000/60/EY yhteisön vesipolitiikan puitteista (*jäljempänä vesipuitedirektiivi*) liitteen II 1.3 kohdan vi alakohdan mukainen sääntely. Asetukseen lisättäisiin säännös perusteiden esittämisestä vesienhoitosuunnitelmissa niissä tapauksissa, joissa tietylle pintavesimuodostumatyypin laatutekijälle ei ole mahdollista määritellä vertailuoloja. Muutoksen perusteena on Euroopan komissiolta saatu selvityspyyntö vesipuitedirektiivin vaatimusten noudattamisesta toisen vesienhoitokauden vesienhoitosuunnitelmissa. Samalla kohdan 1 rakennetta selkeytettäisiin ja kohta jaettaisiin alakohtiin a, b ja c.

Vesienhoitoasetuksen 27 §:n 2 momentti kumottaisiin, sillä kyseisen 2 momentin sääntely on jo sisällytetty vesienhoidon ja merenhoidon järjestämisestä annetun lain 10 d §:n 1 momenttiin lainmuutoksella 1410/2019 (HE  73/2019 vp). Vesienhoitoasetuksen 4 §:n 2 momenttia muutettaisiin niin, että siitä poistettaisiin viittaukset kumottuihin asetuksiin ja siihen tehtäisiin uusi viittaus ajantasaiseen sääntelyyn. Vesienhoitoasetuksen 2 §:n ensimmäiseen virkkeeseen päivitettäisiin lain nimike nykyiseen muotoonsa, eli vesienhoidon ja merenhoidon järjestämisestä annetuksi laiksi.

**2. Nykytila ja sen arviointi**

**2.1. Nykyinen lainsäädäntö**

*Keskeinen EU:n lainsäädäntö; vesipuitedirektiivi ja pohjavesidirektiivi*

Vesienhoidon ja merenhoidon kansallinen sääntely perustuu Euroopan unionin (*jäljempänä EU*) direktiiveihin. Näistä keskeisimpiä tämän asetusmuutoksen kannalta ovat Euroopan parlamentin ja vesipuitedirektiivin sekä Euroopan parlamentin ja neuvoston direktiivi pohjaveden suojelusta pilaantumiselta ja huononemiselta (2006/118/EY, *jäljempänä* *pohjavesidirektiivi*), jota on muutettu komission direktiivillä 2014/80/EU.

*Pohjavesidirektiivin* tavoitteena on vahvistaa vesipuitedirektiivin 17 artiklan 1 ja 2 kohdassa esitetyt erityiset toimenpiteet pohjavesien pilaantumisen ehkäisemiseksi ja rajoittamiseksi. Tällaisia toimenpiteitä ovat pohjaveden hyvän kemiallisen tilan arviointiperusteet sekä perusteet merkityksellisten ja pysyvien muutossuuntien toteamiseksi ja kääntämiseksi. Lisäksi pohjavesidirektiivillä täydennetään niitä vesipuitedirektiivin säännöksiä, joilla ehkäistään ja rajoitetaan pilaavien aineiden pääsyä pohjaveteen sekä pyritään ehkäisemään kaikkien pohjavesimuodostumien tilan heikkeneminen. Pohjavesien tilatavoite sekä saavuttamisen aikataulu asetetaan vesipuitedirektiivissä.

Pohjavesidirektiivin 3 artiklan 6 kohdassa asetetaan jäsenvaltioille velvollisuus tehdä tarkistuksia raja-arvojen luetteloon. Tarkistuksia tehdään aina kun pilaavia aineita, pilaavien aineiden ryhmiä tai pilaantumisen indikaattoreita koskevista uusista tiedoista käy ilmi, että ihmisten terveyden ja ympäristön suojelemiseksi olisi vahvistettava raja-arvo uudelle aineelle, että voimassa olevaa raja-arvoa olisi muutettava tai että luettelosta aiemmin poistettu raja-arvo olisi lisättävä siihen uudelleen. Lisäksi muutokset näihin aineluetteloihin tulee ilmoittaa vesienhoitosuunnitelmien tarkistusten yhteydessä. Tässä ehdotetussa muutoksessa asetuksen liitteeseen lisättävät eräiden räjähdysaineiden ympäristönlaatunormit pohjavedelle vaikuttavat seuraavaan, vuosille 2028-2033 laadittavan vesienhoitosuunnitelmaa varten tehtävään pohjaveden riskien ja pohjaveden tila-arviontiin.

Pohjavesidirektiivin liitteessä II säädetään pilaavien aineiden ja pilaantumisen indikaattorien raja-arvojen vahvistamisesta ja määrittämisestä. Jäsenvaltioiden on vahvistettava raja-arvot kaikille pilaaville aineille ja pilaantumisen indikaattoreille, jotka osoittavat, että pohjavesimuodostumien tai -muodostumaryhmien hyvää kemiallista tilaa ei mahdollisesti saavuteta.

*Vesipuitedirektiivissä* asetetaan säännökset EU:n vesimuodostumien tilan huonontumisen pysäyttämiseksi ja Euroopan jokien, järvien ja pohjaveden hyvän tilan saavuttamiseksi vuoteen 2015 mennessä. Vesien tilaa arvioidaan ja luokitellaan ihmisten toiminnan aiheuttaman muutoksen perusteella. Vesipuitedirektiivin liitteen II 1.1 kohdan mukaan jäsenvaltioiden tulee määritellä pintavesimuodostumien, eli esimerkiksi järvien, jokien, purojen tai jokisuun vaihettumisalueen, sijainti ja rajat sekä toteuttaa näiden muodostumien ominaispiirteiden tarkastelu direktiivin liitteessä II kuvatulla tavalla.

Pintavesimuodostumien luokittelu perustuu ekologiseen ja kemiallisen tilaan sen mukaan kumpi niistä on huonompi. Kullekin pintavesimuodostumatyypille on vesipuitedirektiivin liitteen 1.3 kohdan i alakohdan mukaisesti määriteltävä tyypille ominaiset hydrologis-morfologiset ja fysikaalis-kemialliset olot, jotka edustavat direktiivin liitteessä V olevassa 1.1 kohdassa määritellyille hydrologis-morfologisille ja fysikaalis-kemiallisille laatutekijöille liitteessä V olevan 1.2 kohdan taulukossa määriteltyjä kyseisen pintavesimuodostumatyypin erinomaisen ekologisen tilan arvoja. Hydrologis-morfologiset ja fysikaalis-kemialliset olot ovat vesistöjen luontaisia tekijöitä, jotka tyypillisesti muuttuvat ihmistoiminnan seurauksena, jolloin biologinen tila heikentyy.

Vesipuitedirektiivin liitteen II 1.3 kohdan i alakohdan mukaan pintavesimuodostumalle on määriteltävä tyypille ominaiset biologiset vertailuolot liitteessä V olevassa 1.1 kohdassa yksilöidyille biologisille laatutekijöille liitteessä V olevan 1.2 kohdan taulukossa määritellyn kyseisen pintavesimuodostumatyypin erinomaisen ekologisen tilan arvojen mukaisesti. Pintavesimuodostumien biologisia laatutekijöitä ovat kasviplankton, päällyslevät (piilevät), makrolevät, muu vesikasvillisuus, pohjaeläimistö ja kalasto. Pintavesien ekologinen tila luokitellaan ensisijaisesti biologisten laatutekijöiden avulla, mutta luokittelussa huomioidaan myös hydrologis-morfologiset ja fysikaalis-kemialliset tekijät.

Jos pintavesimuodostuman laatutekijälle ei ole mahdollista määritellä luotettavia tyypille ominaisia vertailuoloja johtuen laatutekijän suuresta luontaisesta vaihtelusta, joka ei ole vain vuodenaikojen aiheuttamaa vaihtelua, voidaan tämä tekijä vesipuitedirektiivin liitteen II 1.3. kohdan vi alakohdan mukaisesti poistaa kyseisen pintavesimuodostumatyypin ekologisen tilan arvioinnista. Tällaisissa tapauksissa jäsenvaltioiden on esitettävä vesipiirin hoitosuunnitelmassa laatutekijän poisjättämisen perusteet.

*Taustaa räjähdysaineiden ympäristönlaatunormeille*

Pohjaveden ympäristönlaatunormeista säädetään vesienhoitoasetuksen liitteen 7 kohdassa A. Pohjavesidirektiivissä annettujen laatunormien (nitraatit ja torjunta-aineet) lisäksi raja-arvot on annettu 41 muulle aineelle tai aineryhmälle. Kansallisessa lainsäädännössä näiden kaikkien aineiden raja-arvoista käytetään termiä ympäristönlaatunormi. Räjähdysaineille ei ole aiemmin ollut kansallisia viite- tai ohjearvoja, eikä niistä johdettuja räjähdysaineiden pohjaveden ympäristönlaatunormeja ole määritelty vesienhoitoasetuksen liitteessä 7A.

Vesienhoidon ja merenhoidon järjestämisestä annetun lain (1299/2004, *jäljempänä vesienhoitolaki*) 8 §:n 4 momentin mukaan pohjavedet luokitellaan kemiallisten ja määrällisten ominaisuuksien perusteella hyvään ja huonoon tilaan. Mainitun lain 10 §:n 1 momentin 5 kohdan mukaan valtioneuvoston asetuksella säädetään tarkemmin pintavesien ja pohjavesien luokittelun perusteista. Vesienhoitoasetuksen 14 §:ssä säädetään pohjaveden tilan luokittelusta. Pohjavedet luokitellaan hyvään tai huonoon tilaan määrällisen ja kemiallisen tilan perusteella sen mukaan, kumpi niistä on huonompi. Luokitteluun ja tulosten esittämiseen sovelletaan lisäksi, mitä vesipuitedirektiivin liitteessä V säädetään.

Vesienhoitoasetuksen 14 b §:ssä säädetään arviointimenettelystä pohjaveden kemiallisen tilan luokittelussa. Pohjaveden kemiallisen tilan luokittelu tehdään pohjavesimuodostumille, jotka vaikutusarvioinnin ja lisäselvitysten perusteella eivät mahdollisesti saavuta hyvää kemiallista tilaa. Luokittelussa otetaan huomioon pitoisuudet niistä liitteessä 7 A mainituista pohjavettä pilaavista aineista, jotka kyseisellä pohjavesialueella voivat heikentää pohjavesimuodostuman kemiallista tilaa.

Vesienhoitoasetuksen 14 d §:n mukaan Suomen ympäristökeskus (SYKE) valmistelee muutosehdotukset liitteeseen 7 A, jos pilaavia aineita, aineryhmiä tai pilaantumisen indikaattoreita koskevista uusista tiedoista käy ilmi, että ihmisen terveyden tai ympäristön suojelemiseksi on vahvistettava ympäristönlaatunormi muulle kuin liitteessä 7 A mainitulle aineelle tai aineryhmälle, voimassa olevaa ympäristönlaatunormia on muutettava tai poistettu aine tai aineryhmä taikka ympäristönlaatunormi on palautettava luetteloon. Ehdotusten kannalta keskeisille viranomaisille ja niille tahoille, joiden etua tai oikeutta ehdotukset koskevat, on varattava tilaisuus tulla kuulluiksi, kun SYKE laatii ehdotusta.

SYKE:n esittämistä muutosehdotuksista on tässä asetusmuutoksessa mukana räjähdysaineiden ympäristönlaatunormit. Sen sijaan SYKE:n muutosehdotukseen sisältyvien PFAS-yhdisteiden ympäristönlaatunormeja ei nyt ehdoteta lisättävän asetuksen liitteen luetteloon, koska EU-tasolla valmistellaan näitä aineita koskevaa sääntelyä.

*Muut muutokset*

Vesienhoitoasetuksen liite 5 sisältää vesienhoitosuunnitelmassa esitettävien tietojen luettelon (kohdat 1-20 alakohtineen). Liitteeseen ei nykyisessä muodossa sisälly nimenomaista ilmausta perusteiden esittämisestä vesienhoitosuunnitelmissa niissä tapauksissa, joissa tietylle pintavesimuodostumatyypin laatutekijälle ei ole mahdollista määritellä vertailuoloja. Tämän vuoksi olisi perusteltua lisätä ehdotettu säännös luetteloon.

Liitteen 5 kohtaa 1 ehdotetaan myös muutettavan rakenteellisesti selkeämpään muotoon. Liite 5 jaettaisiin siten kolmeen kohtaan, jotka olisivat kohdat 1. a), 1. b) ja 1. c). Näistä 1. c) –kohta sisältäisi edellä mainitun pintavesimuodostumatyypin vertailuolojen poisjättämistä koskevan uuden säännöksen.

Vesienhoitoasetuksen 27 § koskee tiedottamista ja sen 2 momentissa säädetään kuulemisesta, kun pohjavesialueen luokkaa tai rajaa muutetaan vesienhoitosuunnitelmasta erillisenä menettelynä. Nykyisin tästä säädetään vesienhoidon ja merenhoidon järjestämisestä annetun lain 10 d §:n 1 momentissa. Asetuksen 27 §:n 2 momentti voidaan siten poistaa tarpeettomana.

Vesienhoitoasetuksen 4 §:n 2 momentti sisältää informatiiviset viittaukset kahteen kumottuun säädökseen. Ensimmäinen säädös on valtioneuvoston päätös suojelua ja parantamista edellyttävien sisävesien laadusta kalojen elinolon turvaamiseksi (1172/1999), joka on kumottu asetuksella 1281/2014. Toinen säädös on valtioneuvoston asetus maataloudesta peräisin olevien nitraattien vesiin pääsyn rajoittamisesta (931/2000), joka on kumottu valtioneuvoston asetuksella eräiden maa- ja puutarhataloudesta peräisin olevien päästöjen rajoittamisesta (1250/2014, *jäljempänä nitraattiasetus*).

Vesienhoitoasetuksen 4 §:n 2 momentista poistettaisiin viittaukset kumottuihin asetuksiin ja siihen tehtäisiin uusi viittaus ajantasaiseen sääntelyyn. Edellä mainittuun 2 momenttiin sisällytettäisiin siten informatiivinen viittaus nitraattiasetukseen. Asetus on voimassa 1.4.2015 alkaen.

Vesienhoitoasetuksen 2 §:ssä säädetään vesienhoitosuunnitelmakaudesta ja viitataan lakiin sen alkuperäisellä nimikkeellä vesienhoitolaki. Lain nimike on muutettu säädöksellä 272/2011 (voimaan 1.4.2011), kun merenhoitoa koskevat säännökset on lisätty lakiin. Sääntelyn selkeyden vuoksi olisi perusteltua tehdä ehdotettu tekninen ajantasaistus, jolla lain nimike 2 §:ssä päivitettäisiin nykyiseen muotoonsa.

**3. Asetusehdotus**

**3.1 Keskeiset ehdotukset ja säädösperusta**

*Ehdotukset*

*Räjähdysaineiden ympäristönlaatunormit*

Ehdotuksena on, että vesienhoitoasetuksen liitteeseen 7, kohtaan A lisättäisiin pohjaveden ympäristönlaatunormit eräille räjähdysaineille (TNT (2, 4, 6-trinitrotolueeni) järjestysnumero 44, RDX (Heksogeeni) järjestysnumero 45 ja HMX (Oktogeeni) järjestysnumero 46).

*Muut ehdotukset*

Vesienhoitoasetuksen liitteen 5 kohtaan 1 muutettaisiin niin, että perustelut biologisen tekijän pois jättämiselle pintavesityypin ekologisen tilan arvioinnissa on esitettävä, jos kyse on laatutekijästä, jolle ei ole mahdollista määritellä luotettavia tyypille ominaisia vertailuoloja johtuen laatutekijän suuresta luontaisesta vaihtelusta, joka ei ole vain vuodenaikojen aiheuttamaa. Liitteen 5 kohdan 1 rakennetta muutettaisiin myös selkeämmäksi siten, että kohta 1 sisätäisi kolme alakohtaa a), b) ja c).

Ehdotuksena on, että vesienhoitoasetuksen 27 §:n 2 momentti kumottaisiin, sillä kyseisen 2 momentin sääntely on sisällytetty vesienhoitolain 10 d §:n 1 momenttiin lainmuutoksella 1410/2019 (HE 73/2019 vp).

Ehdotuksena on, että asetuksen 4 §:n 2 momenttia muutettaisiin niin, että siitä poistettaisiin viittaukset kumottuihin asetuksiin ja siihen tehtäisiin uusi viittaus ajantasaiseen sääntelyyn. Lisäksi ehdotuksena on tehdä tekninen muutos asetuksen 2 §:ään. Asetuksen 2 §:n ensimmäiseen virkkeeseen päivitettäisiin lain nimike nykyiseen muotoonsa, eli vesienhoidon ja merenhoidon järjestämisestä annetuksi laiksi.

*Valtuussäännökset*

*Valtuus ympäristönlaatunormien asettamiselle*

Vesienhoitolain 10 §:n 1 momentin 5 kohta sisältää valtioneuvostolle osoitetun asetuksenantovaltuuden, jonka mukaan voidaan asetuksella säätää tarkemmin pintavesien ja pohjavesien luokittelun perusteista. Tämän valtuuden nojalla muutettaisiin vesienhoitoasetuksen liitteen osaa 7 A.

*Valtuussäännökset muille muutoksille*

Vesienhoitolain 10 §:n 1 momentin 1 kohta sisältää valtioneuvostolle annetun asetuksenantovaltuuden, jonka mukaan voidaan asetuksella säätää tarkemmin muun muassa pintavesityypille ominaisten vertailuolojen määrittämisestä ja vertailualueiden valinnasta. Tämän valtuuden nojalla muutettaisiin vesienhoitoasetuksen liitteen 5 kohtaa 1.

Vesienhoitoasetuksen 27 §:n 2 momentin kumoamiseen ei liity asetuksenantovaltuutta.

Vesienhoitolain 10 §:n 2 momentti sisältää asetuksenantovaltuuden, jonka mukaan valtioneuvoston asetuksella voidaan lisäksi säätää tarkemmin 10 §:n 1 momentissa tarkoitettuja asioita vastaavista seikoista, jos se on tarpeen vesipuitedirektiivin täytäntöön panemiseksi. Tämä on asetuksen 4 §:n 2 momentin informatiivisen viittauksen ajantasaistamisen osalta säädösperustana.

Vesienhoitolain 20 § sisältää asetuksenantovaltuuden antaa säännöksiä muun muassa vesienhoitosuunnitelman laatimisen määräajoista. Vesienhoitoasetuksen 2 §:ään tehtävä säädöksen nimen ajantasaistaminen olisi luonteeltaan tekninen korjaus.

**3.2 Asetusehdotuksen yksityiskohtaiset perustelut**

*Ympäristönlaatunormit räjähdysaineille TNT, RDX ja HMX*

Pohjaveden ympäristönlaatunormien taustalla on kriteeriarvot, joita on käytetty pohjaveden ympäristönlaatunormien määrittämiseen. Jos kriteeriarvona on voitu käyttää mm. talousveden laatuvaatimus tai –suositus. Näiden aineiden tai aineryhmien osalta ympäristönlaatunormin suuruus on puolet kyseisestä talousvesinormin arvosta. Tällä on pyritty siihen, että pitoisuuksien nousuun olisi mahdollista reagoida, ennen kuin pohjaveden käyttö juomavetenä estyy. Tässä muutosasetuksessa esitetyille pohjavettä pilaaville aineille eli räjähdysaineille ei toistaiseksi ole olemassa vahvistettuja viitearvoja talousveden laatuvaatimuksista. Kyseessä olevien aineiden kohdalla katsotaan pohjaveden kemiallisen tilan luokittelun periaatteiden mukaisesti herkimmäksi reseptoriksi juomavedenotto pohjavesialueella. Tästä syystä näille aineille on ensin laskettu juomavedeksi käytettävälle pohjavedelle terveysperustainen viitearvo.

*TNT, RDX ja HMX*

Kyseisille sotilaskäytössä oleville räjähdysaineille altistumisen on arvioitu olevan mahdollista juomaveden lisäksi harjoitusalueilla räjähdysaineita sisältävän pintamaan tai pölyn kautta. Merkittävin altistuminen tulisi näiden aineiden osalta todennäköisesti olemaan juomaveden kautta. Näille kolmelle sotilaskäytössä olevalle räjähdysaineelle esitetään pohjaveden ympäristönlaatunormeja, koska näitä räjähdysaineita on todettupohjavedestä joiltakin puolustusvoimien ampuma-alueilta. Näitä aineita on myös analysoitu ja niiden pitoisuuksia on todettu vedenottamolta ja hanavedestä.

TNT:n, RDX:n (*Royal Demolition Explosive*) ja HMX:n (*High Melting Explosive*) käyttö Suomessa painottuu vahvasti sotilasräjähteisiin. Kun taas louhintatöissä käytettävät räjähteet ovat pääasiassa ammoniumnitraattia, nitraattia, räjähdysöljyä, nitroglyserolia tai nitroglykolia. Myös TNT:tä ja RDX:ää on käytetty louhintatöissä.

Näistä kyseisistä aineista Yhdysvaltain ympäristönsuojeluviraston (*United States Environmental Protec-tion Agency, US EPA*) mukaan TNT ja RDX ovat mahdollisesti ihmiselle syöpää aiheuttavia (luokka C) ja HMX ei syöpää aiheuttava (luokka D). Eläintestien perusteella HMX voi kuitenkin nieltynä aiheuttaa vaurioita maksaan ja keskushermostoon. Kansainvälinen syöväntutkimuskeskus (*International Agency for Research on Cancer, IARC*) on luokitellut TNT:n karsinogeenisuuden luokkaan 3 ”Ei luokiteltavissa (tieto riittämätön)”, muille edellä mainituille räjähdysaineille ei ole luokitusta karsinogeenisuudesta.

Puolustusvoimien valtakunnallisessa ympäristötarkkailuohjelmassa analysoidaan räjähdysainepitoisuuksia. Laboratorion määritysrajan ylittäviä räjähdysainepitoisuuksia pohjavedessä on vuosien 2009-2020 aikana todettu yhteensä kahdessatoista puolustusvoimien tarkkailukohteessa, joista yhdeksässä havainnot on tehty luokitellulla pohjavesialueella. TNT-pitoisuuksia on todettu yhteensä yhdessätoista, RDX-pitoisuuksia kymmenessä ja HMX-pitoisuuksia seitsemässä eri tarkkailukohteessa.

*Ehdotettavat ympäristönlaatunormit*

Asetuksen liitteen 7A täydennettäisiin siten, että siihen lisätään pohjaveden ympäristönlaatunormit seuraaville aineille;

TNT (2, 4, 6-trinitrotolueeni) 6 µg/l;

RDX (Heksogeeni) 16 µg/l; ja

HMX (Oktogeeni) 440 µg/l.

*Muut muutokset*

*Perusteet biologisen laatutekijän pois jättämiselle ekologisen tilan arvioinnista*

Vesienhoitoasetuksen liitteen 5 kohdassa 1 säädetään, että vesienhoitosuunnitelmassa on esitettävä perustelut biologisen tekijän pois jättämiselle pintavesityypin ekologisen tilan arvioinnissa. Nykyisin voimassa olevasta vesienhoitoasetuksesta ei kuitenkaan ilmene vesipuitedirektiivin liitteen II 1.3 kohdan vi alakohdan ensimmäisen virkkeen vaatimus eli se, millä perusteella pintavesityypin laatutekijän voi jättää pois kyseisen pintavesityypin ekologisen tilan arvioinnista.

Euroopan komissio on alkuvuodesta 2021 aloittanut vuoropuhelun Suomen kanssa vesipuitedirektiivin vaatimusten noudattamisesta toisen vesienhoitokauden vesienhoitosuunnitelmissa. Muiden huomioidensa ohella komissio on katsonut, ettei vesienhoitoasetuksessa säädetä, millä perusteella biologinen laatutekijä voidaan jättää pois tyyppikohtaisesta vertailutilasta. Suomi on katsonut komission viittaavan tällä vesienhoitoasetuksen liitteen 5 kohtaan 1.

Tässä vuoropuhelussa Suomi on ilmoittanut täsmentävänsä vesienhoitoasetusta niin, että siinä säädetään vesipuitedirektiivin liitteen II 1.3 kohdan vi alakohdan mukaisesti perusteiden esittämisestä niissä tapauksissa, joissa tietylle pintavesimuodostumatyypin laatutekijälle ei ole mahdollista määritellä vertailuoloja. Lisäksi Suomi on ilmoittanut, että valmisteltavan asetusmuutoksen on tarkoitus tulla voimaan alkuvuonna 2022.Vesipuitedirektiivin asianmukaisen täytäntöönpanon varmistamiseksi vesienhoitoasetuksen liitteen 5 kohtaa 1 on siten tarpeen muuttaa niin, että perustelut biologisen tekijän pois jättämiselle pintavesityypin ekologisen tilan arvioinnissa on esitettävä, jos kyse on laatutekijästä, jolle ei ole mahdollista määritellä luotettavia tyypille ominaisia vertailuoloja johtuen laatutekijän suuresta luontaisesta vaihtelusta, joka ei ole vain vuodenaikojen aiheuttamaa. Samalla liitteen 5 kohtaa 1 kehitettäisiin rakenteellisesti jakamalla säännökset kolmeen alakohtaan.

*Perustelut vesienhoitoasetuksen 27 §:n 2 momentin kumoamiselle*

Vesienhoitoasetuksen 27 §:n 2 momentissa säädetään pohjavesialueen luokan tai rajan muuttamista koskevien valmisteluasiakirjojen nähtävillä pitämisestä ja mielipiteiden jättämisestä asiakirjoista. Lainmuutoksella 1410/2019 (HE 73/2019 vp) edellä mainitun pykälän 2 momentin sääntely on siirretty vesienhoitolain 10 d §:n 1 momenttiin. Muutos on tullut voimaan 1.1.2020. Näin ollen vesienhoitoasetuksen 27 §:n 2 momentti voidaan kumota tarpeettomana.

*Vesienhoitoasetuksen 4 §:n 2 momentin muuttaminen*

Vesienhoitoasetuksen 4 §:ssä säädetään erityisistä alueista. Kyseisen pykälän 2 momentti sisältää informatiiviset viittaukset valtioneuvoston päätökseen suojelua ja parantamista edellyttävien sisävesien laadusta kalojen elinolon turvaamiseksi (1172/1999) ja valtioneuvoston asetukseen maataloudesta peräisin olevien nitraattien vesiin pääsyn rajoittamisesta (931/2000). Ensin mainittu valtioneuvoston päätös on kumottu asetuksella 1281/2014. Jälkimmäisenä mainittu valtioneuvoston asetus on kumottu nitraattiasetuksella (1250/2014), joka on ollut voimassa 1.4.2015 alkaen.

Nitraattiasetusta sovelletaan Manner-Suomessa. Asetuksen tarkoituksena on vähentää nitraattien valumista vesistöihin maatalous- ja puutarhataloudesta. Asetuksella pannaan täytäntöön vesien suojelemisesta maataloudesta peräisin olevien nitraattien aiheuttamalta pilaantumiselta annettu Neuvoston direktiivi (91/676/ETY). Direktiivin 3 artiklan 5 kohdassa säädetään siitä, että jäsenvaltiot vapautetaan velvoitteesta määritellä erityiset pilaantumisalttiit vyöhykkeet, jos ne laativat direktiivin 5 artiklassa tarkoitetut toimintaohjelmat ja soveltavat niitä koko alueellaan. Suomi ei ole määrittänyt näitä nitraattidirektiivin tarkoittamia pilaantumisalttiita vyöhykkeitä maa-alueilla vaan toteuttaa toimia koko Manner-Suomen alueella.

Vesienhoitoasetuksen 4 §:n 2 momenttia on siten tarve muuttaa poistamalla viittaukset kumottuihin säädöksiin ja tekemällä momenttiin uusi informatiivinen viittaus ajantasaiseen sääntelyyn eli nitraattiasetukseen.

*Tekninen muutos vesienhoitoasetuksen 2 §:ään*

Vesienhoitoasetuksen 2 §:ssä säädetään vesienhoitosuunnitelmakaudesta. Pykälän ensimmäisessä virkkeessä säädetään, että vesienhoidon järjestämisestä annetun lain (1299/2004) 11 §:ssä tarkoitettu vesienhoitosuunnitelma laaditaan kuudeksi vuodeksi kerrallaan. Lainmuutoksella 272/2011 (HE 323/2010 vp) vesienhoidon järjestämisestä annetun lain nimike on muutettu vesienhoidon ja merenhoidon järjestämisestä annetuksi laiksi samalla kun lakiin on lisätty merenhoidon järjestämistä koskeva luku. Kyseinen muutos on tullut voimaan jo vuonna 2011, joten siksi on tarpeen päivittää vesienhoitoasetuksen 2 §:n ensimmäiseen virkkeeseen lain nimike nykyisessä muodossaan.

**4. Asetusehdotuksen vaikutukset**

*Räjähdysaineiden ympäristönlaatunormit*

Ympäristölaatunormien lisäämisestä räjähdysaineille ei arvioida aiheutuvan merkittäviä lisäkustannuksia eikä hallinnollista lisätyötä. Puolustusvoimat tarkkaillee omilla alueillaan räjähdysaineiden pitoisuuksia pohjavedessä.

*Perusteet biologisen laatutekijän pois jättämiselle ekologisen tilan arvioinnista*

Viranomaisten työmäärä saattaa hieman lisääntyä vesienhoitosuunnitelmien valmistelussa, mutta työmäärän ei katsota kuitenkaan lisääntyvän merkittävästi. Jo nykyisen sääntelyn mukaan vesienhoitosuunnitelmissa on esitettävä perustelut biologisen laatutekijän pois jättämiselle pintavesityypin ekologisen tilan arvioinnista. Muutoksen jälkeen valmisteltavissa vesienhoitosuunnitelmissa tulee täsmällisemmin ilmaista vesipuitedirektiivin liitteen II 1.3 kohdan vi alakohdan mukainen peruste, jonka nojalla pintavesityypin laatutekijä on jätetty pois pintavesityypin ekologisen tilan arvioinnista.

*Muut muutokset*

 Muilla muutoksilla ei arvioida olevan vaikutuksia.

**5. Asetusehdotuksen valmistelu ja lausunnot**

*Aikaisempi lausuntokierros räjähdysaineiden ympäristönlaatunormien osalta*

Luonnos vesienhoidon järjestämisestä annetun valtioneuvoston asetuksen liitteen 7 muuttamisesta on ollut lausunnolla 20.12.2018-8.2.2019 Lausuntopalvelu.fi –palvelussa. Tuolloinen ehdotus asetusmuutokseksi sisälsi tähän ehdotukseen sisältyvien räjähdysaineiden pohjaveden ympäristönlaatunormien lisäksi myös PFAS-yhdisteiden ympäristönlaatunormien asettamisen pohjavesille. Lausuntoja saatiin tuolloin seuraavilta tahoilta: puolustusministeriö, sosiaali- ja terveysministeriö, työ- ja elinkeinoministeriö, Pääesikunta, Pirkanmaan ELY-keskus, Varsinais-Suomen ELY-keskus, Turvallisuus- ja kemikaalivirasto TUKES, Maatalous- ja metsätaloustuottajain Keskusliitto MTK ry, Suomen luonnonsuojeluliitto ry, Suomen Vesilaitosyhdistys ry sekä Finavia Oyj.

Annettujen lausuntojen perusteella räjähdysaineiden osalta asetusmuutosta pidettiin asianmukaisena ja tarpeellisena. Kansallisen pohjaveden ympäristönlaatunormin asettamista räjähdysaineille TNT, RDX ja HMX ehdotetulla tavalla kannatettiin. Räjähdysaineille ei ole aiemmin ollut kansallisia viite- tai ohjearvoja, mikä on vaikeuttanut tarkkailutulosten merkittävyyden arviointia. Ehdotettujen ympäristönlaatunormien katsottiin voivan selkeyttää ja helpottaa toiminnan ympäristövaikutusten seurantaa.

Toisaalta annetuissa lausunnoissa tuotiin esille, että räjähdysaineiden tarkastelusta puuttuvat ekologiset vaikutukset pintavesiin ja että näiden aineiden tarkastelussa tulisi olla myös niiden hajoamistuotteiden vaikutukset. Asetusmuutoksessa oli kiinnitetty huomiota myös siihen, että räjähdysaineille ehdotetut ympäristölaatunormit ovat varsinkin TNT:n ja RDX:n osalta korkeampia kuin US EPA:n määrittelemät juomaveden ohjearvot ja että SYKE on esittänyt vesienhoitoasetuksessa räjähdysaineiden ympäristölaatunormien perustaksi US EPA:n juomaveden viitearvo x 0,5. Aiemmin lausunnolla olleen asetusmuutoksen lausuntoyhteenveto on saatavilla ympäristöministeriön internetsivuilla tunnuksella YM029:00/2021.

Nyt lausunnolla olleeseen asetusmuutokseen on sisällytetty jo aiemmin lausunnolla olleen asetusmuutoksen liitteeseen 7 tehtävät muutokset räjähdysaineiden osalta, mutta ei PFAS-yhdisteiden osalta. EU:ssa on vireillä pohjavesidirektiivin liitteiden aineluetteloiden tarkistaminen ja tämän työn yhteydessä on noussut keskusteluun myös PFAS-yhdisteet. EU-komissio on antamassa esityksen direktiivin tarkastamisesta vuoden 2022 aikana, joten PFAS-yhdisteiden ympäristölaatunormien asettamisesta säädetään erikseen myöhemmin.

*Lausuntokierros syksyllä 2021*

Asetus on valmisteltu ympäristöministeriössä virkatyönä. Luonnos, johon sisältyvät sekä ympäristönlaatunormit että muut muutokset vesienhoidon järjestämisestä annetun asetuksen muuttamisesta, on ollut lausunnolla xx.09.2021-xx.xx.2021 Lausuntopalvelu.fi –palvelussa. Lausuntoja saatiin x kpl seuraavilta tahoilta…

(Täydennetään myöhemmin)

**6. Laintarkastus**

(Täydennetään myöhemmin)

**7. Voimaantulo**

Asetuksen on tarkoitus tulla voimaan mahdollisimman pian asetuksen hyväksymisen jälkeen.